**Sociálne štipendiá**

Sociálne štipendium priznávajú jednotlivé vysoké školy v Slovenskej republike svojim študentom na základe zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a podľa vyhlášky Ministerstva školstva SR č. 102/2006 Z. z. o priznávaní sociálneho štipendia študentom vysokých škôl v znení neskorších predpisov.  
  
Sociálne štipendium môže byť priznané študentovi verejnej, súkromnej alebo štátnej vysokej školy, ktorý študuje v dennej forme štúdia, v študijnom programe prvého stupňa (bakalárske programy), v študijnom programe druhého stupňa (magisterské a inžinierske programy) alebo v študijných programoch spojeného prvého a druhého stupňa (napr. všeobecné lekárstvo).

**Podanie žiadosti**

[Žiadosť](https://www.minedu.sk/ziadost-o-priznanie-socialneho-stipendia/) sa podáva na vysokej škole (študijné oddelenie), na ktorej je študent zapísaný na štúdium. Vysoká škola môže odporúčať použitie vlastného formulára na podanie žiadosti. V prípade, že štúdium sa uskutočňuje v zahraničí na zahraničnej vysokej škole, nárok na sociálne štipendium nevzniká, keďže tieto inštitúcie nepostupujú podľa slovenskej právnej úpravy. Ak je študent študentom viacerých vysokých škôl/fakúlt, v jednom akademickom roku je možné si podať len jednu žiadosť na jednej vysokej škole. Žiadosť o sociálne štipendium je možné doručiť kedykoľvek počas akademického roka (september - jún); sociálne štipendium, ak naň vznikne nárok, sa priznáva od mesiaca, v ktorom bola doručená žiadosť. O priznaní sociálneho štipendia rozhoduje vysoká škola. Lehota na rozhodnutie je 30 dní, v komplikovaných prípadoch sa môže táto lehota predĺžiť.   
  
Spolu so žiadosťou o priznanie sociálneho štipendia je nutné predložiť aj potrebné doklady o príjme žiadateľa a spoločne posudzovaných osôb (obvykle rodičia a súrodenci) za predchádzajúci kalendárny rok a ďalšie dokumenty umožňujúce posúdenie okruhu spoločne posudzovaných osôb. Konkrétne vymedzenie dokumentov závisí od konkrétnej situácie žiadateľa a odporúčame postupovať podľa vyhlášky a pokynov vysokej školy. Za spoločne posudzované osoby sa nepovažujú osoby ako strýkovia, tety, starí rodičia a pod., aj keď žijú so študentom v spoločnej domácnosti.

**Výška sociálneho štipendia**

Mesačná výška sociálneho štipendia je od **10 eur do 280 eur** v akademickom roku 2017/18. Konkrétna výška sociálneho štipendia závisí od spoločne posudzovaných osôb a ich celkového príjmu. Konkrétnu situáciu študenta je možné konzultovať na vysokej škole. Na výšku sociálneho štipendium vplýva aj skutočnosť, či študent študuje viac ako 30 km od miesta trvalého pobytu.   
  
**Nárok na sociálne štipendium nevzniká:**

* v prípade študenta študijného programu prvého stupňa, ak už má vysokoškolské vzdelanie prvého stupňa (nie je rozhodujúce kedy, kde, ani akou formou štúdia),
* v prípade študenta, ktorý už dosiahol vysokoškolské vzdelanie druhého stupňa (nie je rozhodujúce kedy, kde, ani akou formou štúdia),
* v prípade študenta, ktorý študuje dlhšie ako je štandardná dĺžka štúdia jeho študijného programu (ak prekročenie štandardnej dĺžky štúdia nie je spôsobené špecifickou potrebou študenta) alebo
* ak už študent v danom roku štúdia a na danom stupni sociálne štipendium poberal (napr. ak študent poberal v akademickom roku 2016/2017 sociálne štipendium v bakalárskom programe, následne od akademického roku 2017/2018 začal štúdium iného bakalárskeho programu, počas akademického roka 2017/2018 nemá v novom študijnom programe nárok na sociálne štipendium, pretože v prvom roku štúdia na prvom stupni vysokoškolského vzdelávania sociálne štipendium už poberal, nie je rozhodujúce, v koľkých mesiacoch mu bolo poskytnuté)

**Zohľadňovaný príjem**

 Vo väčšine prípadov sa zohľadňuje príjem spoločne posudzovaných osôb za predchádzajúci kalendárny rok. V niektorých prípadoch sa pri zohľadnení príjmu vychádza z  aktuálnej situácie spoločne posudzovaných osôb, ako napr. spoločne posudzovaná osoba je v evidencii uchádzačov po skončení podporného obdobia, spoločne posudzovaná osoba je ku dňu podania žiadosti viac ako štyri mesiace dočasne pracovne neschopná, spoločne posudzovaná osoba poberá dávky a príspevky v hmotnej núdzi, atď.

(Zdroj: webový portál MŠVVaŠ SR)

# 20 najčastejších potvrdení pre úspešné získanie sociálneho štipendia

Pre úspešné získanie sociálneho štipendia treba zdokladovať sociálnu situáciu spoločne posudzovaných osôb a ich príjmy.

Pre úspešné získanie sociálneho štipendia treba zdokladovať sociálnu situáciu spoločne posudzovaných osôb a ich príjmy. Postup pri vybavovaní žiadosti je u každého študenta individuálny, nasledujúci zoznam je iba ukážkou. Zoznam požadovaných potvrdení získaš pri osobnej/telefonickej/mailovej konzultácii na študijnom oddelení VŠ. Pozor na termíny, potvrdenia treba predložiť v stanovenom termíne, inak môže byť úradné konanie o priznanie sociálneho štipendia pozastavené.

## Potvrdenia o príjmoch

Potvrdenia o príjmoch sú rozdelené do 2 zložiek, podľa toho, či dokladuješ príjmy spoločne posudzovanej osoby za predošlý kalendárny rok, alebo jej súčasné príjmy. Vo všeobecnosti platí, že sa berú do úvahy príjmy z predošlého kalendárneho roka (ľavý stĺpec). Ak je však spoločne posudzovaná osoba nezamestnaná, poberá dávky v hmotnej núdzi, je dlhodobo PN alebo dôjde k úmrtiu osoby, je potrebné preverovať súčasné/aktuálne príjmy.

| ***Potvrdenia prijímov za predchádzajúci kalendárny rok (bežný postup)*** | ***Potvrdenia aktuálnych mesačných príjmov (výnimočné situácie)*** |
| --- | --- |
| Zamestnávateľ | |
| * ročné zúčtovanie preddavkov na daň z príjmov fyzickej osoby zo závislej činnosti za predchádzajúci kalendárny rok | * žiadne |
| Daňový úrad | |
| * potvrdenie/výpis z daňového priznania na účely priznania sociálneho štipendia za všetky spolu posudzované osoby nad 18 rokov | * žiadne |
| Sociálna poisťovňa | |
| * potvrdenie o vyplatených nemocenských dávkach za predchádzajúci kalendárny rok * potvrdenie o poberaní rodičovského príspevku za predchádzajúci kalendárny rok * potvrdenie o poberaní peňažného príspevku na opatrovanie za predchádzajúci kalendárny rok * potvrdenie o dávkach dôchodkového poistenia za predchádzajúci kalendárny rok (dôchodok sirotský, vdovský, vdovecký, starobný, invalidný, výsluhový) * potvrdenie o poberaní/nepoberaní dávky v nezamestnanosti počas predchádzajúceho kalendárneho roka | * potvrdenie o aktuálnej výške starobného, invalidného a výsluhového dôchodku, vdovského, vdoveckého, sirotského, materskej alebo rodičovského príspevku ak spoločne posudzovaná osoba začala uvedené dávky poberať počas predchádzajúceho kalendárneho roka alebo počas roka, v ktorom sa posudzuje nárok na sociálne štipendium. * potvrdenie o poberaní dávky v nezamestnanosti v čase podania žiadosti * potvrdenie o dennej výške nemocenského, ak je spoločne posudzovaná osoba ku dňu podania žiadosti o priznanie sociálneho štipendia súvisle, najmenej štyri mesiace dočasne práceneschopná a v čase podania žiadosti jej je poskytované nemocenské * fotokópia výmeru dôchodku zo Sociálnej poisťovne |
| Úrad práce sociálnych vecí a rodiny | |
| * potvrdenie o dobe nezamestnanosti v predchádzajúcom kalendárnom roku * potvrdenie či spoločne posudzovaná osoba poberala/nepoberala dávky v hmotnej núdzi za predchádzajúci kalendárny rok * potvrdenie o poberaní prídavkov na deti v predchádzajúcom kalendárnom roku a aj v kalendárnom roku v ktorom sa žiadosť podáva. | * potvrdenie o dobe nezamestnanosti, ak je spoločne posudzovaná osoba v čase podávania si žiadosti evidovaná na Úrade práce. * potvrdenie o poberaní dávky v hmotnej núdzi v čase podania žiadosti * potvrdenie o poberaní prídavkov na deti v predchádzajúcom kalendárnom roku a aj v kalendárnom roku v ktorom sa žiadosť podáva. |

## 

## Potvrdenia o situácii v rodine

### Súdne rozhodnutia

* posledné právoplatné rozhodnutie súdu o vyživovacej povinnosti rodiča voči žiadateľovi a jeho nezaopatreným súrodencom (dohoda rodičov o výživnom musí byť schválená súdom)
* ak bol študent pred 18 rokom zverený do pestúnskej starostlivosti, predkladá fotokópiu rozhodnutia súdu o tejto skutočnosti
* rozhodnutie o rozvode

### Ťažko zdravotne postihnutá osoba

* fotokópia preukazu ŤZP

### Mestský / obecný úrad

* potvrdenie o trvalom bydlisku všetkých spoločne posudzovaných osôb

### Autobusový / železničný dopravca

* potvrdenie o najkratšej cestovnej vzdialenosti medzi trvalým bydliskom a sídlom školy

### Potvrdenie o návšteve školy (súrodenci)

* aktuálne potvrdenie o návšteve ZŠ, SŠ, VŠ, prípadne MŠ (niekedy sa vyžaduje aj kópia rodného listu)
* žiadateľ, ktorý už študoval alebo v súčasnosti študuje na inej VŠ predloží potvrdenie o štúdiu a potvrdenie o predchádzajúcom / súčasnom poberaní / nepoberaní sociálneho štipendia (sociálne štipendium nemôže byť poberané súčasne na dvoch školách)

### Žiadateľ a manželstvo

* overená fotokópia sobášneho listu

### Čestné vyhlásenia

* čestné vyhlásenie musí mať overený podpis buď na notárskom alebo mestskom / obecnom úrade

(Zdroj: [www.studentskefinancie.sk](http://www.studentskefinancie.sk))